Saingan buru empat teratas semakin sengit
MANCHESTER United berjaya meraih kemenangan penting dengan menewaskan Bournemouth 5-2 dan naik ke tangga keempat Liga Perdana Inggeris (EPL) seketika sebelum Chelsea menumpaskan Watford 3-0 pada satu lagi perlawanan pagi kelmarin. Manakala Leicester kembali bangkit dengan mengalahkan Crystal Palace 3-0 sebentar awal pagi kelmarin. Pasukan bimbingan Ole Gunnar Solskjaer bersemangat untuk memburu tempat ke kelayakan Liga Juara-Juara musim depan selepas memberikan persembahan yang amat menarik di Old Trafford. Pemain muda United, Mason Greenwood berjaya meledak dua gol menarik untuk pasukannya. Sementara Marcus Rashford, Anthony Martial dan Bruno Fernandes masing-masing menjaringkan satu gol, dengan Rashford menyempurnakan sepakan penalti untuk pasukannya sekali gus gol ke-20 untuknya musim ini. Bagaimanapun, United dikejutkan dengan jaringan pembukaan pelawat melalui Junior Stanislas pada minit ke-16, setelah berjaya memperdaya pertahanan United. Satu lagi gol Bournemouth hadir hasil sepakan penalti Joshua King selepas empat minit aksi separuh masa kedua. Di Stadium King Power, Leicester perlu menunggu lima minit selepas aksi separuh masa kedua bersambung untuk memecah kebuntuan dan ia berpunca daripada kesilapan penjaga gol Palace, Vicente Guaita. Guaita gagal menangkap kemas hantaran lintang Youri Tielemans, sekali gus membolehkan Kelechi Iheanacho meletakkan pasukan tuan rumah di depan. Jamie Vardy pula menjaringkan gol EPL ke-100 pada minit ke-77 dan mengesahkan kemenangan tuan rumah hasil jaringkan kedua di minit akhir perlawanan. – AFP 
See author's posts
